**Ps 22** (God is daar al lyk dit dikwels nie vir jou so nie)

**Waarom laat God dit of dat met my gebeur?**

Hierdie is ‘n vraag waarmee baie gelowiges worstel in tye van mislukking, afdanking, siekte, dood, huweliksmoles, gesinskonflik, egskeiding, gesinne wat uitmekaar spat of een of ander ramp wat hul tref.

In sulke tye gebeur dit dikwels dat **die gebeure jou dronkslaan**   
want dit maak nie vir jou sin nie.  
Dit veroorsaak dat jy begin top oor die saak, op soek na verklarings.

**Menslike waarneming vra dikwels vrae**  
waarop die verstand nie antwoorde het nie.

(Wat die probleem vererger – ons soek kits oplossings.  
Ek het nou hierdie of daardie probleem  
en wil dadelik, soos in nou ‘n oplossing hê)

Hierdie probleem in niks nuuts of uniek nie.  
Kyk hoe worstel Dawid in Ps 22 daarmee

*My God, my God, waarom het U my verlaat  
en bly u ver as ek om hulp roep?*

*My God, ek roep bedags en U antwoord nie,   
ook snags, maar ek kry geen rus nie (v2,3)*

Dawid **stoei met God se oënskynlike afwesigheid.**

Hy roep en roep   
en omdat hy nie God se teenwoordigheid raaksien nie  
gaan sy roep later oor in ‘n gesug.  
Maar die Here bly vir hom uit die oog.

So nood was so groot dat hy dag en nag na die Here gesoek het  
maar sonder sukses…

God was (volgens Dawid se ervaring) totaal afwesig…

**Was jy al in so ‘n situasie?**

Dat dit vir jou voel of die Here van jou vergeet het,   
jou totaal verbygegaan het of nie eens bewus is van jou nood nie.

Jy roep en roep en roep, bid en bid en bid,  
pleit en pleit en pleit…

Dag en nag soek jy na hulp maar sonder sukses.  
Dit voel vir jou of die Here dalk op reis is, ver weg of glad nie teenwoordig is nie.

Verlede jaar staan ek saam met familie by die liggaam van ‘n geliefde wat pas dood is en ‘n paar beddens verder af in die saal bid ‘n ou tannie hardop.

*Here, ek het so gebid en gevra dat U my asseblief moet kom haal,  
maar toe die engel hier kom gaan hy my verby en neem vir Maria…*

Wat Dawid en ons moet leer:

Wanneer jy as gelowige stoei met vraagstukke van die lewe,  
moet jy in gedagte hou **dat menslike waarneming uiters gebrekkig en onnoukeurig is.** Dit is veral so wanneer daar emosie betrokke is en dit gaan daaroor dat jy God se optrede probeer verklaar.

‘n Mens **kan nie op emosies en gevoelens staatmaak**   
om die gebeure om jou te beoordeel nie.   
Emosies is onbetroubaar, wispelturig en bevooroordeeld.

James Dobson skryf

*Emosies is so bestendig en betroubaar soos dryfsand.*   
*Emosies lieg net so dikwels was wat dit die waarheid praat*

.  
Hulle word deur hormone gemanipuleer (veral tydens tienerjare, swangerskappe en trauma).  
Emosies skommel van vroegoggend wanneer jy uitgerus en vars is   
tot laat aand wanneer jy moeg en uitgeput is.

**Die realiteit wat Dawid se emosies hom laat ervaar is:**

Hy roep – en God antwoord nie.

**Teken van volwassenheid is** om jou vlietende emosies buite rekening te laat   
en jou gedagtes te laat beheer deur jou intellek.

**Wat sê jou intellek?**

Kyk na die feite!

Dawid kyk na die historiese feite

*Op U het ons voorvaders vertrou.  
Hulle het vertrou en U het hulle gered.  
Hulle het na U om hulp geroep en hulle is bevry;  
op U het hulle vertrou en hulle is nie beskaam nie (Ps 22:5,6).*

Maar dan sien hy homself in die situasie raak  
en sy emosies bepaal weer sy ervaring.

*Maar ek is ‘n wurm nie ‘n mens nie.  
Ek word deur mense bespot en deur die volk verag.  
Almal wat my sien spot my, hulle steek vir my tong uit  
en knik met voldoening die kop en se:  
“Laat dit aan die Here oor!  
Laat Hy hom red, laat Hy hom bevry  
as Hy dan so baie van hom hou.” (Ps 22: 7-9)*

**Wat beleef hy?**

Hy ervaar

1. Mense is teen hom
2. Hy staan alleen in sy ellende
3. Mense spot hom, hy word nie geag nie maar geminag. (Laughing stock)
4. Mense glo – ook God is teen hom.

**Wat sy nood vererger is sy waarneming**.

Hy is alleen (Sien Ps 22:12)  
Daar is niemand wat hom help nie.

Mense om hom lyk soos beeste wat op hom afstorm (Sien Ps 22:13-14)

Sy moed begewe hom.  
Hy ervaar homself soos uitgestorte water (is nie meer daar nie).  
Sy bene het uitmekaar geval.

Sy hart het soos was gesmelt.  
Sy tong kleef aan sy verhemelte.

Hy voel so min werd soos ‘n potskerf…  
(Hy het geen waarde nie. Niemand het behoefte aan hom nie.  
Niemand sien enige waarde in hom nie)  
Hy dien geen doel meer nie.

**Dit is asof hy terugstaan en sê:**

Die Here laat hom daar lê asof hy dood is (Sien Ps 22:16c)

Daar op die grond voel dit asof die vyand soos aasvoëls op hom toesak,  
Soos honde omsingel hulle hom, hulle bind sy hande en voete.  
Hulle verdeel sy klere asof hy alreeds dood is.

**Het jy al die ervaring gehad** dat dit vir jou voel asof jy so nutteloos soos ‘n potskerf is?

Jy is eenkant, weggegooi…

Al wat in jou belangstel is die siekte of nood wat jou bedreig…  
Wat soos honde op jou afstorm  
en jy is uitgelewer…

**Jou vyand praat oor jou ondergang** asof dit reeds plaasgevind het.

Dit voel of die Here jou hulpgeroep nie hoor nie.   
of dalk nie belangstel om jou te help  
of jou nood te verlig nie..?

**Feit is: Liggaam en gees is nou aanmekaar verbind**.   
Wanneer jou liggaam siek of afgemat is,  
trek dit meestal jou gees ook af.

Dit **belemmer jou geloofslewe,**   
jou verhoudings lei skade,  
 en jy fokus net of jouself en die ellende waarin jy slagoffer is.

**Jy begin later glo – Die Here het jou nie meer lief nie.**  
Jy regverdig jou afleiding:  
 Want waarom laat Hy toe dat hierdie of daardie ellende jou tref?

Hoekom het Hy jou man, of vrou, of kind of ouer weggeneem?  
Hy het geweet jy kan nie sonder die persoon nie.

Hoekom het Hy toegelaat dat jy jou werk verloor?  
Waarvan moet jy en jou familie leef.

Die resultaat dikwels: **Jy draai die rug op Hom.**

Want jy glo

* Hy is nie meer lief vir jou nie.
* Hy gee nie meer vir jou om nie.

En nou is jy stoksiel alleen in jou eie wêreld van ellende.

**Of jy word so kwaad** dat jy jou deur jou emosies op loop laat neem.   
Jy wil nie met die Here meer praat nie.  
Stilstuipe word jou masker waaragter jy skuil.

Jy ervaar die Here so ver dat jy Hom nie hoor of sien nie.  
Hy het jou alleen gelaat, in die steek gelaat!

**Is dit waar?**

Laat God jou as gelowige in die steek?  
Gaan Hy op reis of vergeet Hy dalk van jou?  
Is Hy so besig dat Hy nie aan jou aandag gee nie?

(Kyk wat doen die digter en leer.

*En U, Here-  
moet tog nie so ver bly nie, Bron van my krag, help my tog gou!*

*Red my van die swaard, my kosbare lewe uit die mag van die honde.*

*Red my uit die bek van die leeu en tussen die horings van die wildebeeste uit)*

Jy gelowige kan weet:

Al voel dit vir jou of die Here ver is – Dit is nie waar nie.

Al voel dit of Hy nie in jou belangstel nie – Dit is nie waar nie.

Al voel dit of Hy van jou vergeet het – Dit is nie waar nie.

Lukas 24:13-14 illustreer die saak mooi.

**Twee van Jesus se dissipels is oppad na Emmaus.**   
Hulle is teleurgesteld, depressief.   
Alles waarop hulle gehoop het, is oënskynlik verby.

**Jesus is gekruisig!**

Wat het geword van sy beloftes?  
Dit lyk nou na onwaarhede, leë woorde…

Hy het gesê: Hy is die Messias…  
Nou lê sy liggaam in ‘n geleende graf.

Hy het gesê: Hy gaan na sy Vader…  
maat hulle het Hom hoor uitroep:  
*My God, my God, waarom het U my verlaat?*

**Verward, terneergedruk, verslae, eensaam en verlate** was hul op pad.  
So skok was so groot, dat hulle heelpad met mekaar daaroor gepraat het.  
**Min het hulle geweet:** Jesus is saam met hulle op daardie stowwerige pad.  
 Hulle staan op die punt om ‘n boodskap te hoor wat hulle en die res  
 van die wêreld vir ewig gaan verander.

Die Emmausgangers se **probleem was hul persepsie!**

**Dikwels is jou en my probleem:   
 ons persepsie van sake.**  
 ons emosie na aanleiding van ons omstandighede.

Al is jou nood hoe groot,  
al is jou omstandighede hoe haglik,  
al is jou lewensasem hoe vlak,  
is dit nie die volle prentjie nie.

**God het jou so lief,**  
 dat Jesus Christus vir jou sonde gesterf het  
 dat Hy jou losgekoop het van die ewige verderf  
 dat Hy jou in sy huisgesin opgeneem het  
 dat geen siekte, of mag of krag jou van Sy liefde kan skei nie (Vert Rom 8:38-39).

**Hierdie feite:**

* **hang nie af** van jou emosie of gevoelens nie.
* Is nie gebaseer of ervaring nie.

**God is vir jou lief, so lief,** oneindig lief!  
Die feite vind jy in sy Woord

Dawid bely hierdie resultaat later

**U het my gebed verhoor (Ps 22:22c)**

Al is jy op ‘n stowwerige Emmauspad in jou lewe  
moenie jou op ‘n dwaalspoor laat bring deur jou emosies of gevoelens  
wat jou wil wysmaak:   
 God hoor jou nie  
 Hy stel nie meer in jou belang nie  
 of gee nie meer vir jou om nie.

Om jou te help op die pad is daar die PSW (Pastorale Sentrum Wapadrant)  
Nie net reaktief nie maar ook proaktief wil werk  
(wys op drie bene)  
Elpida – spesifiek vir bejaardes in nood wat die ouderdom bring.

Te slotte

Jesus leer:

Ek is met julle al die dae van die lewe tot die voleinding van die wêreld   
 (Mat 28:20c)

Amen

**Bronnelys**

Bybelvertalings (Verskeie)  
Dobson, J. 1994. Wanneer God nie meer sin maak nie.  
Verskeie kommentare op Psalms  
Persoonlike Pastorale gesprekke